Kocea 13
Gitito pi tyeko jo Epraim
1Epraim ka yam oloko, kom dano myel;
Epraim yam dit matek i Icrael;
ento en okelo bal i kome pi jok Baal, ci oto woko.
2Kombeddi balgi doŋ tye ka medde ameda,
gitye ka tiyo gigi cal ryal ma giliyo pigi kengi,
kun gitiyo lwak cal jogi ki diro; magi ducu obedo tic pa ludiro.
Gin guwaco ni, “Wutum gitum bot jogi magi.”
Dano gunot lem latin twon dyaŋ!
3Pi meno gibibedo calo lupu ma poto odiko,
calo toyo ma o woko oyotoyot,
calo cuŋ kal ma yamo kolo woko ki i laro,
onyo yito ma duny ki i wan dirica.
4An a Rwot Lubaŋani, nia wa ki i lobo Ejipt;
pe tye Lubaŋa mukene ma iŋeyo, kono an keken,
lalar mo mukene pe tye, kono an keken.
5-An aye yam aŋeyowu wa ki i tim, i lobo ma can pii dwoŋ iye.
6Ento i kare ma gicamo giyeŋ,
ka guyeŋ, ci cwinygi ocako wakke matek;
omiyo wigi ocako wil woko i koma.
7Abilokke botgi adoko macalo labwor,
dok abibedo ka kiyogi i ŋet yo macalo kwac.
8Abipoto i komgi macalo ŋuu mager ma litinone gineko woko,
abiyeco korgi adado woko,
abimwodogi ki kunnu macalo labwor;
kit ma lee tim twero kilo ki komgi.
9In Icrael, abityeki woko;
aŋa ma bikonyi?
10-Kabakani doŋ tye kwene, ma romo lari;
rwodini ducu gitye kwene ma lucuŋdwarri,
jo ma nene iwaco pigi ni, “Miya ka baka ki rwodi”?
11-Cen amiyi luker ki kiniga,
ka dok akwanyogi woko ki akemona.
12Bal pa Epraim maraco ducu gicoyo woko piny,
balle doŋ gikano woko.
13Arem macalo me nywalo latin doŋ opoto i kome,
ento en latin ma pe ryek; pien i kare-ni obuto ari,
wiye pe otikke ki yo nyodo.
14-Myero alargi ki i twer me Lyel?
Abikokogi woko ki i dog to?
In lo, two gemoni tye kwene?
In Lyel, to-pinnyi kono tye kwene?
Kica doŋ pe maka i komgi.
15Kadi bed en nya matek macalo lagada,
yamo oro ma Rwot ocwalo bibino ki i tim,
ci waŋ piine ma gunnye-ni bitwo woko
ki itte bene bidwono woko;
yamo bimayo jamine mabeco ducu ma yam yomo cwinye,
ma onoŋo okano-ni.
16Camaria bineno can pi balle,
pien en ojemo woko i kom Lubaŋane
pala lucwan aye binekogi woko,
litinogi gibijwatogi woko piny, ginyotogi woko,
ki mongi ma giyac gibiryeko igi woko.